Spesiale begrafnisse vir ANC-hoës | Maroela Media
President Jacob Zuma het Woensdag aangekondig dat twee ANC-hoës wat onlangs gesterf het, amptelike provinsiale begrafnisse gaan ontvang.
Mac Maharaj, woordvoerder van die presidensie, het in 'n verklaring gesê Nelson Diale, voormalige LP van Limpopo, en Thembisile Nwendamutswu, LUR vir onderwys in Limpopo, gaan provinsiale begrafnisse ontvang.
"Diale was 'n dapper vryheidsvegter wat 'n groot deel van sy lewe opgeoffer het in die stryd vir vryheid. Hy het ook geveg vir die vryheid van die onderdruktes en gelyke geleenthede vir almal," het Maharaj gesê.
Die landsvlag gaan Sondag halfstok in Limpopo hang op die dag van die begrafnisse. Diale en Nwendamutswu is albei verlede week oorlede.
Nwendamutswu is Vrydag in 'n privaathospitaal in Pretoria dood. Die departement van onderwys het gesê sy was siek, maar kon nie meer inligting verskaf nie. Diale is 'n dag tevore in die ouderdom van 79 oorlede. Die Limpopo provinsiale regering sal later meer inligting oor die begrafnisse bekend maak.